ธกส.โต้บัตรชาวนาโปร่งใส
ธ.ก.ส.ยันกระบวนการบัตรสินเชื่อเกษตรกร 4 ล้านใบ คัดเลือกผู้วางระบบโปร่งใส ได้ราคาต่ำ
1 ธ.ค. 2558

ธ.ก.ส.ยันกระบวนการบัตรสินเชื่อเกษตรกร 4 ล้านใบ คัดเลือกผู้วางระบบโปร่งใส ได้ราคาต่ำ
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธนาคารยืนยันว่าโครงการจัดทำบัตรสินเชื่อเกษตรกรโปร่งใส โดยใช้วิธีให้ผู้เสนอราคาที่มีคุณสมบัติตามที่กำหนดเสนอราคาแข่งขันกันให้มากรายที่สุด ตามหนังสือเวียนของสำนักนายกรัฐมนตรีมีผู้ประกอบการสนใจรวม 13 ราย ยื่นซองเสนอราคาจำนวน 4 ราย โดยบริษัทที่ได้รับการคัดเลือกเป็นบริษัทคนไทย คือ วีสมาร์ท มีบริษัทที่ร่วมทุนจากประเทศเกาหลีจริง
“ที่บริษัทแห่งนี้ได้รับการคัดเลือกเพราะมีเสนอราคาต่ำสุด โดยมีราคาจัดทำบัตรใบละ 32 บาท และมีค่าวางระบบ 113 ล้านบาท โดยมีข้อตกลงให้วีสมาร์ทจัดทำระบบและบริหารเป็นเวลา 3 ปี และ ธ.ก.ส.จะทยอยผ่อนจ่ายค่าระบบเป็นรายเดือน หลังครบ 3 ปีทางบริษัทต้องยกระบบทั้งหมดให้ ธ.ก.ส. ซึ่งจะครบกำหนดในเดือน ธ.ค. 2558 นี้” นายลักษณ์ กล่าว
ทั้งนี้ โครงการดังกล่าวถูกสภานิติบัญญัติแห่งชาติ (สนช.) ตั้งข้อสังเกตเรื่องความไม่ชอบมาพากล โดยตั้งข้อสังเกตว่ามีราคาแพงเกินไปคือมีราคาบัตรใบละ 200 บาท
สำหรับเรื่องการจัดหาปุ๋ย 4.68 แสนตัน จากบริษัทผู้จำหน่ายปุ๋ยโดยตรงจำนวน 17 บริษัท เป็นการดำเนินการทำให้ลักษณะที่มีการสำรวจความต้องการของเกษตรกรก่อน เมื่อรวบรวมจำนวนได้จึงใช้วิธีการให้บริษัท ไทยธุรกิจเกษตร หรือแท็ปโก้ (ซึ่งถือหุ้นโดย สกต. 77 แห่ง ในสัดส่วน 90% และ ธ.ก.ส.ในสัดส่วน 10%) เป็นตัวแทนไปเจรจากับบริษัทจำหน่ายปุ๋ยในส่วนกลางเพื่อลดราคาลง มีบริษัทปุ๋ยที่เข้าร่วมโครงการ 17 บริษัท ไม่ใช่ 4 ราย ซึ่งมีทั้งบริษัทขนาดใหญ่และเล็ก ไม่ได้เป็นการผูกขาดทางการตลาดแต่อย่างใด